text: Våd weekend
  23 november 2012 kl. 07.44
  Lørdag ligner en tørvejrsdag, men eller breder regnvejr sig over landet. Hidsig blæst rammer søndag.
  Selvom snapsen og sildemaden kommer på bordene i weekenden til de første julefrokoster landet over, bliver der intet julevejr med sne og frost.
  I stedet byder vejrmenuen på en klassisk november-buffet: Regnvåde skyer og masser af blæst.
  Fredagen begynder ellers lovende med solskin fra morgenstunden, men allerede før middag drypper det i Vestjylland.
  - Regnen breder sig langsomt mod øst og rammer hovedstadsregionen sidst på eftermiddagen eller først på aftenen. Vinden bliver jævn til hård, men aftager i løbet af dagen, siger vagtchef Lars Henriksen fra DMI.
  Lørdag ligner weekendens højdepunkt. Her er der langt imellem regndråberne, og solen sender temperaturen op på 10 grader nogle steder.
  - Det bliver en hæderlig dag med overvejende tørt vejr. Der kan komme enkelte byger først på dagen, men det bliver en ganske pæn lørdag årstiden taget i betragtning, fortæller Lars Henriksen.
  - Men søndag går det noget ned ad bakke, tilføjer vagtchefen.
  Weekenden slutter nemlig af med masser af skyer og efterhånden også regn flere steder i landet.
  